b'\n_START_ARTICLE_\nGetsemani\n_START_PARAGRAPH_\nGetsemani je vrt ob vzno\xc5\xbeju Oljske gore v Jeruzalemu. Vrt je najbolj znan po tem, da se je tam po navedbah Svetega pisma ve\xc4\x8dkrat zadr\xc5\xbeeval Jezus s svojimi u\xc4\x8denci._NEWLINE_Na Getsemanijskem vrtu so Jezusa tudi aretirali. Juda I\xc5\xa1karijot je na vrt pripeljal vojake in slu\xc5\xbeabnike velikega duhovnika Kajfa. Juda je Jezusa poljubil in tako pokazal, koga morajo aretirati. Aretaciji je sledilo zasli\xc5\xa1anje in nagla smrtna obsodba._NEWLINE_Vrt se v gr\xc5\xa1kem izvirniku Nove zaveze imenuje \xce\x93\xce\xb5\xce\xb8\xcf\x83\xce\xb7\xce\xbc\xce\xb1\xce\xbd\xce\xb9 [Gethsemani], kar je najbr\xc5\xbe gr\xc5\xa1ki zapis aramejske besedne zveze \xd7\x92\xd7\xaa \xd7\xa9\xd7\x9e\xd7\xa0\xd7\x99 [Gath-\xc5\xa0mane] = olj\xc4\x8dna stiskalnica._NEWLINE_Vrt le\xc5\xbei v neposredni bli\xc5\xbeini Cerkve narodov, ki se imenuje tudi Cerkev Jezusovega trpljenja. Na tem mestu naj bi Jezus molil po zadnji ve\xc4\x8derji, ko je \xc5\xbee vedel, da ga je Juda I\xc5\xa1karijot izdal in da ga bodo pri\xc5\xa1li aretirat. To je bila \xc5\xbee od nekdaj pomembna romarska to\xc4\x8dka. Cerkev je bila ve\xc4\x8dkrat poru\xc5\xa1ena in obnovljena. Zdaj\xc5\xa1njo cerkev so zgradili v letih 1919-1924.'